FI Euroopan unionin virallinen lehti CE 78/400

(2004/C 78 E/0422)

KIRJALLINEN KYSYMYS E-2211/03

esittäjä(t): Claude Moraes (PSE) komissiolle

(2. heinäkuuta 2003)

Aihe: Turvapaikkakysymyksen edistyminen Thessalonikin huippukokouksessa

Voiko komissio esittää näkemyksensä siitä, miten Thessalonikin huippukokouksessa edistyttiin turvapaikkakysymyksessä, erityisesti Yhdistyneen kuningaskunnan ehdotuksen osalta, jonka mukaan perustettaisiin suojavyöhykkeitä turvapaikkahakemusten käsittelemiseksi pakolaisten lähtömaiden rajoilla tai lähellä niitä?

António Vitorinon komission puolesta antama vastaus

(25. heinäkuuta 2003)

Sevillan Eurooppa-neuvostossa (21.—22. kesäkuuta 2002) asetettiin määräaika (kesäkuu 2003), johon mennessä olisi pitänyt hyväksyä neuvoston direktiivi vähimmäisvaatimuksista siitä, milloin kolmansien maiden kansalaisia ja kansalaisuudettomia henkilöitä on pidettävä pakolaisina tai muuta kansainvälistä suojelua tarvitsevina henkilöinä, ja näiden henkilöiden asemasta (1). Komissio on pahoillaan siitä, että tätä määräaikaa ei ole noudatettu. Tämän vuoksi se pitää myönteisenä sitä, että Thessalonikissa pidetty Eurooppa-neuvosto vahvisti uudelleen tukensa komission pyrkimykselle varmistaa näiden säädösten hyväksyminen ennen vuoden 2003 loppua. Se pitää myös erittäin tervetulleena määräajan vahvistamista, minkä mukaan turvapaikkamenettelyjä koskeva neuvoston direktiivi on hyväksyttävä vuoden 2003 loppuun mennessä.

Komissio katsoo valtioiden ja hallitusten päämiesten ilmaiseman kannan tavoin, että unionin on saatettava yhteisen eurooppalaisen turvapaikkajärjestelmän perustamisen ensimmäinen vaihe kiireellisesti päätökseen. Komissio toimii yhteistyössä neuvoston puheenjohtajavaltion ja jäsenvaltioiden valtuuskuntien kanssa määräajan saavuttamiseksi. Komissio panee lisäksi merkille, että neuvostoa ja komissiota on pyydetty tutkimaan mahdollisuuksia vahvistaa turvapaikkamenettelyjä siten, että henkilöiden suojeluun liittyvät muut kuin kansainväliset hakemukset voitaisiin käsitellä mahdollisimman nopeasti.

Komissio pitää myönteisenä pyyntöä tarkastella kaikkia parametrejä, jotta varmistettaisiin kansainvälisen suojelun tarpeessa olevien henkilöiden entistä hallitumpi ja ohjatumpi pääsy EU:n alueelle, ja pohtia keinoja tehostaa lähtöalueiden suojeluvalmiuksia. Eurooppa-neuvoston esittämän pyynnön mukaisesti asiasta esitetään kattava selvitys kesäkuuhun 2004 mennessä. Tämän kertomuksen laadinnassa komissio ottaa huomioon yhteisestä turvapaikkapolitiikasta ja suojelua koskevasta toimintasuunnitelmasta maaliskuussa 2003 antamansa tiedonannon (2) sekä kesäkuussa 2003 antamansa tiedonannon ”Kohti helpommin lähestyttäviä, oikeudenmukaisempia ja paremmin hallinnoituja turvapaikkajärjestelmiä” (3).

Komissio ottaa myös huomioon 19. toukokuuta 2003 kokoontuneen yleisten asioiden ja ulkosuhteiden neuvoston siirtolaisuudesta ja kehitysyhteistyöstä hyväksymissä päätelmissä esitetyn päätelmän 11, jossa komissiota kehotetaan harkitsemaan keinoja kehitysmaiden vastaanottokyvyn vahvistamiseksi ottaen huomioon sekä niiden taloudelliset ja hallinnolliset valmiudet että sen, että pakolaiset voivat muodostaa huomattavan rasitteen niiden sosiaalisille ja poliittisille rakenteille. Lisäksi komissiota kehotetaan käsittelemään yksityiskohtaisemmin sitä, miten kehitysyhteistyötä voitaisiin hyödyntää pakolaiskysymysten ratkaisemisessa pysyvällä tavalla, vapaaehtoisen paluumuuton ja kotimaan oloihin uudelleen sopeuttamisen alalla sekä paikallisessa integraatiossa, ja laatimaan konkreettisia ehdotuksia siitä, miten apua voitaisiin ohjata enemmän pakolaisten auttamiseen alueella, samalla kun kohteena on köyhyyden vähentäminen vastaanottavissa yhteisöissä. Tässä tehtävässä komissio kiinnittää erityistä huomiota lokakuussa 2002 hyväksytyn Yhdistyneiden Kansakuntien pakolaisasiain päävaltuutetun laatiman suojelua koskevan toimintasuunnitelman täytäntöönpanoon. Toimintasuunnitelman tarkoituksena on kansainvälisen suojelun vahvistaminen ja nykyaikaistaminen ja siinä keskitytään erityisesti seuraaviin kolmeen painopisteeseen: suojelun saatavuus, pysyvät ratkaisut ja parempi vastuun jakaminen kolmansien maiden kanssa.

Komissio on eri tiedonannoissaan todennut, että budjettikohdan ”kolmansien maiden kanssa maahanmuuttoasioiden alalla tehtävä yhteistyö” (B7-667) asianmukainen toteuttaminen edellyttää oikeusperustan hyväksymistä. Komissio onkin esittänyt ehdotuksen asiaa koskevaksi Euroopan parlamentin ja neuvoston asetukseksi, jolla perustettaisiin ohjelma taloudellisen ja teknisen tuen antamiseksi kolmansille maille siirtolaisuuden ja turvapaikan aloilla (4). Komissio suosittelee, että parlamentti tarkastelee tätä ehdotusta mahdollisimman pian.

(1) EYVL C 51 E, 26.2.2002.

(2) KOM(2003) 152 lopullinen.

(3) KOM(2003) 315 lopullinen.

(4) KOM(2003) 355 lopullinen.